প্রতিরক্ষামন্ত্রক
লালকেল্লায় ৭৫তম স্বাধীনতা দিবস উদযাপনের যাবতীয় প্রস্তুতি সম্পূর্ণ
প্রধানমন্ত্রী শ্রী নরেন্দ্র মোদী জাতীয় পতাকা উত্তোলন করে জাতির উদ্দেশে ভাষণ
নয়াদিল্লি, ১৪ অগাস্ট, ২০২১
বৈদেশিক শাসন থেকে মুক্ত হওয়ার পর স্বাধীনতার ৭৫তম বার্ষিকী উপলক্ষে সমগ্র দেশ আজদি কা অমৃত মহোৎসব উদযাপনে সামিল হচ্ছে। স্বভাবতই, দেশবাসী দেশাত্মবোধের জ্বরে আক্রান্ত। এই উপলক্ষে কেন্দ্রীয় সরকারের বিভিন্ন মন্ত্রক, রাজ্য সরকার ও কেন্দ্রশাসিত অঞ্চলের পাশাপাশি, সেনাবাহিনী এমনকি নাগরিক সমাজের পক্ষ থেকেও একাধিক অনুষ্ঠানের আয়োজন করা হচ্ছে।
প্রধানমন্ত্রী শ্রী নরেন্দ্র মোদী নতুন দিল্লিতে লালকেল্লার প্রাকার থেকে আগামীকাল স্বাধীনতার ঐতিহাসিক ৭৫তম বার্ষিকী উদযাপনে দেশবাসীর হয়ে নেতৃত্ব দেবেন। লালকেল্লার প্রাকার থেকে জাতীয় পতাকা উত্তোলন করে শ্রী মোদী চিরাচরিত প্রথা অনুযায়ী জাতির উদ্দেশে ভাষণ দেবেন। উল্লেখ করা যেতে পারে, প্রধানমন্ত্রী গত মার্চ মাসে আমেদাবাদে সবরমতী আশ্রম থেকে স্বাধীনতার ৭৫তম বার্ষিকী উদযাপনে আজাদি কা অমৃত মহোৎসব কর্মসূচির সূচনা করেছিলেন। এই কর্মসূচি ২০২৩ সালের ১৫ অগাস্ট পর্যন্ত চলবে।
লালকেল্লায় প্রধানমন্ত্রী এসে পৌঁছলে প্রতিরক্ষা মন্ত্রী শ্রী রাজনাথ সিং, বিভাগীয় প্রতিমন্ত্রী শ্রী অজয় ভট্ট এবং প্রতিরক্ষা সচিব ডঃ অজয় কুমার তাঁকে স্বাগত জানাবেন। প্রতিরক্ষা সচিব দিল্লি এলাকার জেনারেল অফিসার কমান্ডিং লেঃজেঃ বিজয় কুমার মিশ্রর সঙ্গে প্রধানমন্ত্রীর পরিচয় করিয়ে দেবেন। এরপর, লেঃজেঃ শ্রী মিশ্র প্রধানমন্ত্রীকে অভিবাদন-স্থলে নিয়ে যাবেন, যেখানে শ্রী মোদী সংযুক্ত ইন্টারসার্ভিস এবং দিল্লি পুলিশের পক্ষ থেকে অভিবাদন গ্রহণ করবেন। অভিবাদন পর্ব শেষে প্রধানমন্ত্রীকে গার্ড অফ অনার দেওয়া হবে।
প্রধানমন্ত্রীর জন্য যে গার্ড অফ অনার দল গঠিত হয়েছে, সেখানে একজন আধিকারিক সহ সেনাবাহিনী, নৌ-বাহিনী, বিমান বাহিনী এবং দিল্লি পুলিশের ২০ জন করে কর্মী থাকছেন। ভারতীয় নৌ-বাহিনী এ বছর সমন্বয়ের ভূমিকা পালন করবে। প্রধানমন্ত্রীর জন্য গার্ড অফ অনার – এর দায়িত্বে থাকছেন কমান্ডার পীযূষ গৌর।
গার্ড অফ অনার পর্ব শেষে প্রধানমন্ত্রী লালকেল্লার প্রাকারের অভিমুখে রওনা হবেন। সে সময় তাঁর সঙ্গে থাকবেন প্রতিরক্ষা মন্ত্রী শ্রী রাজনাথ সিং, বিভাগীয় প্রতিমন্ত্রী শ্রী অজয় ভট্ট, চিফ অফ ডিফেন্স স্টাফ জেনারেল বিপিন রাওয়াত, সেনা প্রধান জেনারেল এম এম নারভানে, নৌ-সেনা প্রধান অ্যাডমিরাল করমবীর সিং এবং বায়ুসেনা প্রধান চিফ মার্শাল আর কে এস ভাদোরিয়া। দিল্লি অঞ্চলের জিওসি লেঃজেঃ বিজয় কুমার মিশ্র লালকেল্লার প্রাকারে গড়ে তোলা মঞ্চে জাতীয় পতাকা উত্তোলনে প্রধানমন্ত্রীকে সাহায্য করবেন।
জাতীয় পতাকা উত্তোলনের পর এর সম্মানে ‘রাষ্ট্রীয় স্যালুট’ জানানো হবে। জাতীয় পতাকা উত্তোলনের সময় নৌ-বাহিনীর ব্যান্ডের পক্ষ থেকে জাতীয় সঙ্গীত বাজানো হবে। এই ব্যান্ডের দায়িত্বে রয়েছেন ভিনসেন্ট জনসন।
সেনাবাহিনী, নৌ-বাহিনী, বিমান বাহিনী ও দিল্লি পুলিশের ১৩০ জন কর্মী সহ ৫ জন আধিকারিককে নিয়ে গঠিত ন্যাশনাল ফ্ল্যাগ গার্ড জাতীয় পতাকা উত্তোলনের সময় রাষ্ট্রীয় স্যালুট জানাবেন। ন্যাশনাল ফ্ল্যাগ গার্ডে দায়িত্বে রয়েছেন নৌ-বাহিনীর কমান্ডার কুপদীপ এম নিরালকর।
লালকেল্লায় স্বাধীনতা দিবস উদযাপন অনুষ্ঠানে অংশগ্রহণের জন্য সদ্যসমাপ্ত টোকিও অলিম্পিকে স্বর্ণ পদক জয়ী নীরজ চোপরা সহ ৩২ জন অলিম্পিক পদক বিজেতা এবং স্পোর্টস অথরিটি অফ ইন্ডিয়ার দু’জন আধিকারিককে আমন্ত্রণ জানানো হয়েছে। লালকেল্লার প্রাকারের সম্মুখভাগে জ্ঞান পথে উপস্থিত থাকার জন্য প্রায় ২৪০ জন অলিম্পিয়ান সহ সাই ও বিভিন্ন ক্রীড়া সংগঠনের আধিকারিকদের আমন্ত্রণ জানানো হয়েছে। উল্লেখ করা যেতে পারে, সদ্য সমাপ্ত টোকিও অলিম্পিকে ভারত ১টি সোনা, দুটি রুপো ও ৪টি ব্রোঞ্জ মিলিয়ে মোট ৭টি পদক পেয়ে অনন্য নজির গড়েছে।
অদৃশ্য শত্রু কোভিড-১৯ এর বিরুদ্ধে লড়াইয়ে করোনা যোদ্ধাদের সম্মান জানাতে লালকেল্লার প্রাকারের দক্ষিণ দিকে একটি পৃথক ব্লক গড়ে তোলা হয়েছে।
এই প্রথমবার জাতীয় পতাকা উত্তোলনের অব্যবহিত পর ভারতীয় সেনাবাহিনী দুটি এম আই-১৭ ১ভি হেলিকপ্টার থেকে পুষ্পবৃষ্টি করা হবে। প্রথম হেলিকপ্টারের ক্যাপ্টেন হিসাবে দায়িত্ব পালন করবেন উইং কমান্ডার বলদেব সিং বিস্ট। দ্বিতীয় হেলিকপ্টারের দায়িত্বে থাকছেন উইং কমান্ডার নিখিল মেহরোত্রা।
হেলিকপ্টার দুটি থেকে পুষ্প বৃষ্টির পর প্রধানমন্ত্রী জাতির উদ্দেশে ভাষণ দেবেন। প্রধানমন্ত্রীর ভাষণ শেষে জাতীয় সমর শিক্ষার্থী বাহিনীর ক্যাডেটরা জাতীয় সঙ্গীত পরিবেশন করবেন। স্বাধীনতা দিবস উদযাপনের এই অনুষ্ঠানে সেনাবাহিনী, নৌ-বাহিনী এবং বিমানবাহিনীর ৫০০ জন এনসিসি ক্যাডেট অংশ নেবেন।
CG/BD/SB
(Visitor Counter : 196